अपना टूथब्रश आप दिन में 2 बार मुंह में डालती हैं, पर क्या कभी सोचा है कि इस से आप दांत तो साफ कर रहे हैं, मगर साथ ही मुंह में और गीले टूथब्रश में मौजूद ढेरों कीटाणुओं का आदानप्रदान भी कर रहे हैं, क्योंकि बैक्टीरिया गीले स्थान पर सब से पहले और सब से ज्यादा पनपते हैं और यदि आप मुंह में मौजूद बैक्टीरिया से बच गए तो टायलेट के कीटाणुओं से नहीं बच पाएंगे, क्योंकि टायलेट फ्लश करने पर हवा में अनगिनत बैक्टीरिया और विषैले तत्त्वों से भरे पानी के कण हवा में फैलते हैं. ये कीटाणु 2 घंटे तक हवा में मौजूद रहते हैं और वहां मौजूद सभी वस्तुओं, जिन में टूथब्रश भी शामिल है, को दूषित कर सकते हैं. अत: अपने टूथब्रश को टायलेट के ज्यादा पास न रखें और साथ ही ऐसी जगह रखें, जहां यह जल्दी सूख भी जाए. अपना ब्रश समयसमय पर बदलती रहें खासकर तब जब आप बीमारी से उठी हों. यह भी ध्यान रखें कि फ्लश करने से पहले टायलेट का ढक्क बंद कर दें.